Naujuosiuose B.2 (bendrojo dokumento 3.2 punktas) ir F.2 („Informacija apie produkto specifines savybes“) (bendrojo dokumento 5 punktas) poskirsniuose tikslinamas teksto, kuriuo apibūdinami parametrai „likopenas“ ir „skaistis“, turinys, o parametras „Vitaminas C“ pakeičiamas parametru „Vitaminas E (alfa tokoferolis)“.

— Komercinės rūšies „apvalūs ir lygūs“ („Redondo Liso“) pomidorai:

Savybės apibūdinimas „skaistis (L) – 42–46,5“ pakeičiamas tekstu „skaistis (L) – ≥ 35“.

Tekstas „Šios rūšies pomidorų vitamino C kiekis yra 153–195 mg/100 g šviežių pomidorų svorio“ pakeičiamas tekstu „Šios rūšies pomidorų vitamino E (alfa tokoferolio) kiekis yra ≥ 0,40 mg/100 g šviežių pomidorų svorio“.

Tekstas „Bendras likopeno kiekis, kuris svyruoja nuo 21 iki 25,8 mg/100 g sauso svorio“ pakeičiamas žodžiais „bendras likopeno kiekis – ≥ 26 mg/100 g sauso svorio“.

— Komercinės rūšies „vyšniniai, įskaitant kokteilinius“ („Tomate cereza (incluido cóctel)“) pomidorai:

Savybės apibūdinimas „skaistis (L) – 38–40“ pakeičiamas tekstu „skaistis (L) – ≥ 35“.

Tekstas „Šios rūšies pomidorų vitamino C kiekis yra 62–102 mg/100 g šviežių pomidorų svorio“ pakeičiamas tekstu „Šios rūšies pomidorų vitamino E (alfa tokoferolio) kiekis yra ≥ 0,30 mg/100 g šviežių pomidorų svorio“.

Žodžiai „bendras likopeno kiekis, kuris svyruoja nuo 31,6 iki 38,4 mg/100 g sauso svorio“ pakeičiami žodžiais „bendras likopeno kiekis – ≥ 26 mg/100 g sauso svorio“.

— Komercinės rūšies „dryžuoti“ („Asurcado“) pomidorai:

Savybės apibūdinimas „skaistis (L) – 38–40“ pakeičiamas tekstu „skaistis (L) – ≥ 35“.

Tekstas „Šios rūšies pomidorų vitamino C kiekis yra 130–155 mg/100 g šviežių pomidorų svorio“ pakeičiamas tekstu „Šios rūšies pomidorų vitamino E (alfa tokoferolio) kiekis yra ≥ 0,31 mg/100 g šviežių pomidorų svorio“.

Žodžiai „bendras likopeno kiekis, kuris svyruoja nuo 35,4 iki 44 mg/100 g sauso svorio“ pakeičiami žodžiais „bendras likopeno kiekis – ≥ 26 mg/100 g sauso svorio“.

— Komercinės rūšies „pailgi ar išplatėję“ („Oblongo o alargado“) pomidorai:

Savybės apibūdinimas „skaistis (L) – 38–40“ pakeičiamas tekstu „skaistis (L) – ≥ 35“.

Tekstas „Šios rūšies pomidorų vitamino C kiekis yra 142–186 mg/100 g šviežių pomidorų svorio“ pakeičiamas tekstu „Šios rūšies pomidorų vitamino E (alfa tokoferolio) kiekis yra ≥ 0,31 mg/100 g šviežių pomidorų svorio“.

Žodžiai „bendras likopeno kiekis, kuris svyruoja nuo 10,8 iki 13,2 mg/100 g sauso svorio“ pakeičiami žodžiais „bendras likopeno kiekis – ≥ 26 mg/100 g sauso svorio“.

Pagrindimas

Paaiškėjo, kad esama rimtų problemų, susijusių su SGN atitiktimi produkto specifikacijos reikalavimams, kurie grindžiami 2009 m. paskelbtu Almerijos universiteto atliktu tyrimu „Aštuonių pomidorų (lot. Lycopersicon esculentum) veislių maistinė sudėtis ir antioksidacinės savybės“ (angl. Nutrient composition and antioxidant activity of eight tomato (Lycopersicon esculentum). Šie reikalavimai yra ypač griežti: siekiant jų laikytis ėminiai turi būti imami ir analizė atliekama optimaliomis sąlygomis, kurias, atsižvelgiant į įprastą auginimo ir prekybos praktiką, labai sunku atkurti. Visų pirma, praktiškai neįmanoma pasiekti reikiamo vitamino C kiekio brandos stadijoje, kuris, kaip nurodyta produkto specifikacijoje, turi būti pomidoruose nuimant jų derlių, nes nokstant pomidorams vitamino C kiekis mažėja. Be to, specifikacijoje nustatytas likopeno kiekis ir skaisčio vertės yra kur kas didesni už geografinėje vietovėje auginamiems pomidorams paprastai būdingą kiekį ir vertes.

Bet kuriuo atveju, pagal prašomą pakeitimą patikslintas likopeno kiekis ir skaisčio vertės vis dar bus didesni už ne toje geografinėje vietovėje auginamų tų pačių rūšių pomidorų likopeno kiekį ir skaisčio vertes, kaip nurodyta toliau.

Specifikacijoje nustatytos didžiausios skaisčio ir likopeno kiekio vertės išbraukiamos remiantis tuo, kad tokios viršutinės ribos nepagrįstos, nes taikant didesnes vertes gerinamos tos pomidorų savybės, kurios lemia teigiamą vartotojų požiūrį į jų kokybę ir šviežumą. Tuo pat metu abiejų parametrų reikalavimai sušvelninami dėl pirmiau paaiškintų priežasčių. Siūlomas abiejų parametrų verčių sumažinimas nėra susijęs su jokiais reikšmingais būdingų kokybės savybių aprašymo pakeitimais, be to, dėl jų nereikia keisti juslinių savybių apibūdinimo. Vietovėje auginamų pomidorų, kuriems netaikoma SGN, skaisčio vertės dažniausiai yra 25–28; kalbant apie aptariamų komercinių rūšių pomidorus, šios vertės visada yra viršijamos. Mažiausia pomidorų, kuriems suteikta SGN, skaisčio vertė yra 35.

Tekstas apie vitamino C kiekį pakeistas tekstu apie vitamino E (alfa tokoferolio) kiekį, nes, priklausomai nuo brandos etapo, pomidorų vitamino C kiekis labai svyruoja. Pateikta informacija apie labai didelį mažiau subrendusių pomidorų pradinį vitamino C kiekį, kuris pomidorų laikymo termino pabaigoje sumažėjo iki 28 mg/100 g šviežių pomidorų svorio (Valle ir Rodríguez, 2011 m.). Atsižvelgiant į šį didelį skirtumą, nelaikoma, kad vitaminas C yra tinkamas pomidorų iš tam tikros geografinės vietovės kokybės rodiklis.

Pomidorams nokstant tokoferolio junginiai išlieka stabilesni. Buvo nustatyti nedideli šių junginių koncentracijos pokyčiai pomidorams nokstant (7,7–11,6 µg/g šviežių pomidorų svorio) (Quadrana et al. 2013 m.).

Be to, antioksidacinio poveikio atžvilgiu vitaminas C ir tokoferoliai gali vieni kitus pakeisti; jau seniai žinoma, kad abiejų rūšių junginių antioksidantai sąveikauja ir papildo vieni kitus (Niki et al. 1987 m.). Todėl tokoferoliai laikomi tinkamais sveikatai naudingų pomidorų savybių rodikliais ir gali būti naudojami vietoj vitamino C ir šiuo atžvilgiu yra veiksmingesni.

Įvairių rūšių pomidorų tokoferolių kiekiui daro įtakos įvairūs veiksniai, pvz., drėkinimo vandens druskingumas, kalio kiekis mitybiniame tirpale, tiriama genetinė veislė ir vietovei būdingos ypatingos aplinkos sąlygos (saulėtumas, temperatūra ir drėgnis).

Produkto „Tomate La Cañada“ tokoferolių kiekis yra didesnis už tipinį vidutinį ne toje geografinėje vietovėje auginamų panašių rūšių pomidorų tokoferolių kiekį. Tai ypač pasakytina apie alfa tokoferolį, kuris pasižymi vitamino E aktyvumu, todėl maistingumo atžvilgiu yra svarbiausias iš tokoferolio junginių. Tokoferolių sintezę ir didelį jų kiekį taip pat skatina osmosinis ir druskinis šokas, atsiradęs dėl stipraus savitojo elektrinio laidžio.

Tipinės vidutinės pomidorų „Tomate La Cañada“ alfa tokoferolio vertės yra 0,56–0,72 mg/100 g šviežių pomidorų svorio, priklausomai nuo pasirinktos komercinės rūšies, o dažniausiai pomidorų, kuriems netaikoma SGN, vertės yra ne mažesnės kaip 0,14 mg/100 g šviežių pomidorų svorio. Todėl pomidorų, kuriems suteikta SGN, mažiausia alfa tokoferolio vertė yra 0,30 mg/100 g šviežių pomidorų svorio.

Didelį skaistį lemia tai, kad vaisius yra pakankamai tvirtas. Taip pat reikėtų atsižvelgti į tai, kad šio parametro vertė priklauso nuo brandos; mažiau sunokę pomidorai pasižymi didesnėmis skaisčio vertėmis. Nepaisant to, išimtis yra pomidorai, kurie jau pradėjo raudonuoti, turi daug likopeno, pasižymi didelėmis skaisčio vertėmis ir dideliu alfa tokoferolio kiekiu.